b"\n_START_ARTICLE_\nAntiga estaci\xc3\xb3 de tramvia de Tiana\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici civil; es tracta d'una petita construcci\xc3\xb3 realitzada amb ma\xc3\xb3, que s'adapta completament a l'espai que es forma a la bifurcaci\xc3\xb3 de dos carrers, de manera que presenta una planta amb forma aproximadament triangular. Est\xc3\xa0 format per una sola planta, coberta per un petit terrat, el seu espai interior pot ser, a algunes parts, de molt redu\xc3\xafdes dimensions- especialment als angles que uneixen els dos carrers-._NEWLINE_Destaca per l'\xc3\xbas que se'n fa del ma\xc3\xb3 com a \xc3\xbanic material constructiu, que es combina amb petits mosaics de colors amb elements florals de car\xc3\xa0cter purament ornamental. L'\xc3\xbanic mur que presenta pot \xc3\xa9sser considerat pr\xc3\xa0cticament com un porxo -encara que tancat- que combina l'arc de mig punt i l'arc de desc\xc3\xa0rrega.\n_START_SECTION_\nHist\xc3\xb2ria\n_START_PARAGRAPH_\nAquest edifici fou pensat inicialment com a aturada del tramvia, i lloc per a la venda de bitllets del mateix, essent emprat des del seu inici, l'any 1915, fins a la seva supressi\xc3\xb3, l'any 1955. Actualment acull botigues."